Գեր-զգացական ոճով խօսք առաւ Օզփինարը, որ ներկաներուն նշեց թէ, իր երազին մէջ զրուցած էր Տինքին հետ եւ հարց տուած թէ, ի՞նչ պէտք էր որ փոխանձէր այս հաւաքին: Տինք, կարճ ու կտրուկ պատասխանած էր.- «Սիրտէդ պիտի խօսիս»: Եւ այդպէս ալ բանախօսեց ան, շեշտելով թէ, դժբախտաբար Թուրքիոյ մէջ տիրող ազգայնամոլութիւնը պատճառ հանդիսացած է, որ բնակչութիւնը սխալ դաստիարակութիւն ստանայ: Ան աւելցուց թէ, Թուրքիոյ մէջ գոյութիւն ունին թուրք բարեմիտ ու արդարադատ քաղաքացիներ, նոյնիսկ պետական բարձր պաշտօններ նուաճած, որոնք կը փորձեն բարելաւել արդի Թուրքիոյ դիմագիծը: